CELEX: C2004/314/62
Language: sk
Date: 2004-12-18 00:00:00
Title: Vec T-447/04: Žaloba podaná dňa 15. novembra 2004: Capgemini Nederland B.V. proti Komisii Európskych spoločenstiev

18.12.2004   
            
            
               SK
            
            
               Úradný vestník Európskej únie
            
            
               C 314/27
            
         Žaloba podaná dňa 15. novembra 2004: Capgemini Nederland B.V. proti Komisii Európskych spoločenstiev
   (Vec T-447/04)
   (2004/C 314/62)
   Jazyk konania: angličtina
   Capgemini Nederland B.V., so sídlom v Utrechte (Holandsko), v zastúpení: M. Meulenbelt a H. Speyart, lawyers, podal 15. novembra 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil rozhodnutie Komisie oznámené žalobcovi listom z 13. septembra 2004, ktorým v súvislosti s výzvou na predloženie ponuky JAI-C3-2003-01 nebola vybratá žalobcova ponuka;
            
         
               —
            
            
               zrušil rozhodnutie Komisie uzavrieť zmluvu s iným uchádzačom;
            
         
               —
            
            
               zaviazal Komisiu nahradiť trovy konania.
            
         Žalobné dôvody a hlavné tvrdenia
   Dňa 25. júna 2003 uverejnila Komisia oznámenie o vyhlásení metódy obstarávania na uzavretie zmluvy, ktorej predmetom bol vývoj a inštalácia veľkého informačného systému v oblasti spravodlivosti a vnútorných veci, označovaného ako SIS II a VIS. Žalobca predložil ponuku. Listom z 13. septembra 2004 oznámila Komisia žalobcovi svoje rozhodnutie nevybrať jeho ponuku a uzavrieť zmluvu s iným uchádzačom. V tom istom liste informovala Komisia žalobcu, že neuzavrie zmluvu s úspešným uchádzačom pred uplynutím doby dvoch týždňov od dátumu tohto listu. V priebehu nasledujúcej korešpondencie medzi žalobcom a Komisiou potvrdila Komisia svoj zámer uzavrieť zmluvu s iným uchádzačom. Dňa 26. októbra 2004 uverejnila Komisia tlačovú správu uvádzajúcu, že došlo k uzavretiu zmluvy s úspešným uchádzačom.
   Vo svojom podaní žalobca navrhuje zrušenie oboch rozhodnutí Komisie, tak rozhodnutia, ktorým bola odmietnutá jeho ponuka, ako aj rozhodnutia o uzavretí zmluvy s úspešným uchádzačom. Na podporu návrhu na zrušenie rozhodnutia, ktorým bola odmietnutá jeho ponuka, sa žalobca odvoláva na údajné početné porušenia nariadenia č. 1605/2002 (1) (Finančné nariadenie) a nariadenia č. 2342/2002, (2) ktorým sa ustanovujú podrobné pravidlá na vykonávanie Finančného nariadenia. V tejto súvislosti žalobca tvrdí, že metóda vyhodnotenia ponúk podľa ceny zvolená Komisiou je neobvyklá v tom, že nie je založená na pevnej cene za projekt, ale skôr na cenovom pomere medzi cenou ponúknutou jednotlivými uchádzačmi a najnižšou ponúknutou cenou, vypočítavaným na úrovni každej z 15 individuálnych položiek obsiahnutých v projekte, ktorým bola prikladaná rovnaká váha, hoci sa podstatne líšia veľkosťou. Použitie tejto metódy neviedlo podľa názoru žalobcu k čestnému a spravodlivému výsledku. Žalobca ďalej tvrdí, že Komisia nereagovala na neobvykle nízke ceny uvedené v ponuke úspešného uchádzača, nezobrala do úvahy opravu predloženú žalobcom a neodmietla ponuku úspešného uchádzača napriek tomu, že nevyhovovala technickým kritériám. Žalobca tiež tvrdí, že Komisia porušila zásadu „ekonomicky najvýhodnejšej ponuky“ pretože celková hodnota zmluvného plnenia úspešného uchádzača je vyššia ako v prípade žalobcu.
   Na podporu svojho návrhu na zrušenie rozhodnutia o uzavretí zmluvy s úspešným uchádzačom žalobca uvádza, že uzavretím tejto zmluvy Komisia úmyselne zbavila žalobcu účinného prostriedku nápravy. V tejto súvislosti sa žalobca dovoláva tiež porušenia článku 230 ES tvrdiac, že Komisia tým, že žalobcu informovala, že pred uzavretím zmluvy s úspešným uchádzačom vyčká len dva týždne, účinne skrátila dvojmesačné obdobie pre podanie žaloby ustanovené v tomto článku. Napokon, žalobca tvrdí, že Komisia porušila článok 103 nariadenia č. 1605/2002 tým, že neprerušila konanie vedúce k prijatiu rozhodnutia uzavrieť zmluvu aj napriek tomu, že žalobca vo svojom liste upriamil jej pozornosť na možné nezrovnalosti v konaní.
   
      (1)  Ú.v. ES L 248, s. 1
   
      (2)  Ú.v. ES L 357, s.1